На основу члана 236. до 241. Закона о накнадама за коришћење јавних добара ("Сл. гласник РС", бр. 95/2018, 49/2019, 86/2019 - усклађени дин. изн., 156/2020 - усклађени дин. изн., 15/2021 - доп. усклађених дин. изн., 15/2023 - усклађени дин. изн. и 92/2023), члана 6. и 7. Закона о финансирању локалне самоуправе ("Сл. гласник РС", бр. 62/2006, 47/2011, 93/2012, 99/2013 - усклађени дин. изн., 125/2014 - усклађени дин. изн., 95/2015 - усклађени дин. изн., 83/2016, 91/2016 - усклађени дин. изн., 104/2016 - др. закон, 96/2017 - усклађени дин. изн., 89/2018 - усклађени дин. изн., 95/2018 - др. закон, 86/2019 - усклађени дин. изн., 126/2020 - усклађени дин. изн., 99/2021 - усклађени дин. изн., 111/2021 - др. закон и 124/2022 - усклађени дин. изн.), члана 32. став 1. тачка 3. и 13. Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), Одлуке о распуштању Скупштине општине Димитровград и образовању Привременог органа општине Димитровград („Службени гласник РС“, број 94/23), Решења о именовању председника и чланова Привременог органа општине Димитровград („Службени Гласник РС“, број 94/23), члана 36. ст.1 Пословника привременог органа Општине Димитровград („Сл. лист општине Димитровград“, бр. 32/23), на седници одржаној дана 28.12.2023. године, Привремени орган општине Димитровград донео је

**О Д Л У К У**

**О ПРЕИМЕНОВАЊУ И ПРОМЕНИ НАДЛЕЖНОСТИ АДМИНИСТРИРАЊА НАКНАДЕ ЗА КОРИШЋЕЊЕ ГРАЂЕВИНСКОГ ЗЕМЉИШТА ЗА ПРИВРЕМЕНЕ ОБЈЕКТЕ - ГАРАЖЕ**

**Члан 1.**

Овом Одлуком врши се преименовање и промена надлежности администрирања накнаде за коришћење грађевинског земљишта за привремене објекте - гараже на територији општине Димитровград и то: обвезник плаћања, начин утврђивања и плаћања, основица, висина као и друга питања од значаја за утврђивање и плаћање накнадa за коришћење јавних површина као и уклањање истих.

**Члан 2.**

Обвезници накнаде су лица која су имала закључене уговоре о закупу грађевинског земљишта за привремене објекте - гараже који су у међувремену истекли, а којима је у претходном периоду фактурисана закупнина.

**Члан 3.**

Обвезницима из члана 2. ове Одлуке ова накнада утврђиваће се и наплаћивати у складу са Одлуком о накнадама накнадама за коришћење јавних површина почев од 01.01.2024. године.

**Члан 4.**

Администрирање ове накнаде вршиће Одсек за локалну пореску администрацију на основу дозволе надлежног органа, података достављених од стране службе која је вршила обрачун ове накнаде до 31.12.2023. године али и других података којима располаже.

**Члан 5**.

Обвезници из члана 2. ове Одлуке који на било који начин оспоравају утврђену накнаду по овој Одлуци дужни су да привремени објекат - гаражу уклоне у року од 30 дана од дана оспоравања или ће то учинити надлежни орган а трошкове уклањања наплатити у складу са законом.

**Члан 6.**

Контролу и надзор над спровођењем ове Одлуке врши Привремени орган оштине Димитровград, а након конституисања извршних органа вршиће Општинско веће општине Димитровград.

**Члан 7.**

У случају закупаца гаража чији уговори о закупу још увек нису истекли ова Одлука примењује се од наредног дана од дана истека уговора о закупу.

**Члан 8.**

Ова Одлука ступа на снагу наредног дана од дана објављивања у „Службеном листу општине Димитровград”, а примењује се од 1. јануара 2024. године.

### *Образложење*

Одлуком о накнадама за коришћење јавних површина („Службени лист општине Димитровград“, бр. 42/2023), донетој од стране Скупштине општине Димитровград, прописана је накнада за коришћење простора на јавној површини у пословне и друге сврхе, осим ради продаје штампе, књига и других публикација, производа старих и уметничких заната и домаће радиности. Тарифним бројем 1. Тарифе накнада за коришћење јавних површина прописана је висина накнаде за гараже.

 Чланом 86. став 4. Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон) прописано је да до конституисања скупштине и избора извршних органа јединице локалне самоуправе, текуће и неодложне послове из надлежности скупштине и извршних органа јединице локалне самоуправе, обавља привремени орган јединице локалне самоуправе који чине председник и четири члана.

Одлуком о распуштању Скупштине Општине Димитровград и образовању Привременог органа Општине Димитровград („Сл. гласник РС“ бр. 94/23), коју је донела Влада Републике Србије, распуштена је Скупштина Општине Димитровград и образован Привремени орган. Ова Одлука ступила је на снагу 30.10.2023.године. Такође, Решење о именовању председника и чланова Привременог органа општине Димитровград ступило је на снагу даном ступања наведене Одлуке.

 У члану 36. ст.1. Пословника Привременог органа Општине Димитровград („Сл. лист општине Димитровград“, бр. 32/23), прописано је да Привремени орган из надлежности Скупштине општине и извршних органа општине доноси Пословник Привременог органа, одлуке, програме, решења, закључке, препоруке, мишљења и друга акта и даје аутентична тумачења аката које доноси.

 Из разлога хитности ова Одлука ступа на снагу наредног дана од дана објављивања у „Службеном листу општине Димитровград”.

 На основу напред наведеног и потребе да се наплата по основу који је предмет ове Одлуке врши ефикасније и целисходније, Привремени орган општине Димитровград je одлучио као у диспозитиву ове Одлуке.

Број: 06-365/2023-17/10-4

У Димитровграду,

Дана 28.12.2023. године

 ПРИВРЕМЕНИ ОРГАН ОПШТИНЕ ДИМИТРОВГРАД

 ПРЕДСЕДНИК ПРИВРЕМЕНОГ ОРГАНА

 Владица Димитров